তথ্যবিবরণী নম্বর : ৩৮৩১

দক্ষ জনশক্তি দেশের সম্পদ

 -- প্রবাসী কল্যাণ মন্ত্রী

জামালপুর, ৭ আশ্বিন (২২ সেপ্টেম্বর) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, দক্ষ জনশক্তি দেশের সম্পদ। তিনি বলেন, সরকার করিগরি শিক্ষার প্রসারে ব্যাপক উদ্যোগ গ্রহণ করেছে। এরই ধারাবাহিকতায় সরকার প্রতি উপজেলায় একটি করে কারিগরি প্রশিক্ষণ কেন্দ্র নির্মাণ করছে। তিনি বলেন, বৈদেশিক কর্মসংস্থানের ক্ষেত্রে দক্ষতার কোনো বিকল্প নেই।

মন্ত্রী আজ জামালপুরের মেলান্দহ উপজেলায় কারিগরি প্রশিক্ষণ কেন্দ্রের উদ্বোধনী অনুষ্ঠানে সাংবাদিকদের প্রশ্নের জবাবে এসব কথা বলেন ।

মন্ত্রী বলেন, দক্ষ কর্মী বিদেশে গমন করলে রেমিট্যান্স প্রবাহ বৃদ্ধি পাবে। অদক্ষ কর্মীর শ্রমবাজার দিনে দিনে সংকুচিত হয়ে আসছে আর দক্ষ কর্মীর চাহিদা বৃদ্ধি পাচ্ছে। তিনি বিদেশে যাবার আগে শ্রমিকদের দক্ষতা অর্জনের উপর গুরুত্বারোপ করেন।

অনুষ্ঠানে মেলান্দহ উপজেলা নির্বাহী কর্মকর্তা মোঃ সেলিম মিঞার সভাপতিত্বে বিশেষ অতিথির বক্তব্য রাখেন আওয়ামী লীগের সাংগঠনিক সম্পাদক আলহাজ মির্জা আজম এমপি, জনশক্তি কর্মসংস্থান ও প্রশিক্ষণ ব্যুরোর মহাপরিচালক মোঃ শহীদুল আলম এনডিসি, প্রকল্প পরিচালক মোঃ সাইফুল হক চৌধুরী, জামালপুরের জেলা প্রশাসক শ্রাবন্তী রায়, জেলা পরিষদ প্রশাসক ফারুক আহাম্মেদ চৌধুরী, মেলান্দহ উপজেলা পরিষদ চেয়ারম্যান ইঞ্জিনিয়ার মোঃ কামরুজ্জামান প্রমুখ।

উল্লেখ্য, ২২ কোটি ৮ লাখ ৮৬ হাজার টাকা ব্যয়ে নির্মিত মেলান্দহ কারিগরি প্রশিক্ষণ কেন্দ্র থেকে কম্পিউটার, অটোমোবাইল, গার্মেন্টস, ইলেকট্রিক ও ওয়েল্ডিং এন্ড ফেব্রিকেশন ট্রেডে বছরে ১২শত প্রশিক্ষণার্থীকে প্রশিক্ষণ দেওয়া হবে।

#

রাশেদুজ্জামান/রফিক/রফিকুল/সেলিম/২০২২/২১১৫ ঘণ্টা

তথ্যবিবরণী নম্বর: ৩৮৩০

**আগামী জানুয়ারির মধ্যে ভূমি উন্নয়ন কর ব্যবস্থা শতভাগ ডিজিটাল হবে**

 **- ভূমিমন্ত্রী**

ঢাকা, ৭ আশ্বিন (২২ সেপ্টেম্বর):

 ভূমিমন্ত্রী সাইফুজ্জামান চৌধুরী আশা প্রকাশ করেছেন আগামী বছরের (২০২৩ সালের) জানুয়ারি মাস থেকে ই-নামজারি ব্যবস্থার মতো সারা দেশে ভূমি উন্নয়ন কর ব্যবস্থাতেও শতভাগ ডিজিটাল অর্থাৎ এন্ড-টু-এন্ড ডিজিটাল সার্ভিস বাস্তবায়ন করা সম্ভব হবে।

 ‘বিবিসি নিউজ বাংলা’ কে দেওয়া এক সাক্ষাৎকারে ভূমিমন্ত্রী এই আশাবাদ ব্যক্ত করেন। সাক্ষাৎকারটি গতকাল সামাজিক যোগাযোগ মাধ্যমে প্রচারিত হয়।

 অবৈধ ভূমি দখল সম্পর্কিত এক প্রশ্নের জবাবে ভূমিমন্ত্রী জানান, ‘দলিলাদি যার, জমি তার’ এই ভাবনা থেকেই ‘ভূমি অপরাধ প্রতিরোধ ও প্রতিকার আইন’ এর খসড়া তৈরির কাজ করছে ভূমি মন্ত্রণালয় (দলিলাদি বলতে যথাযথ নিবন্ধন দলিল, খতিয়ানসহ আনুষঙ্গিক নথিপত্র)। তিনি বলেন, এই আইনের খসড়া মন্ত্রিপরিষদ বিভাগে পাঠানো হবে পরীক্ষণের জন্য; এরপর আইন প্রণয়নের জন্য সংসদে পাঠানো হবে। কেউ যত বছরই জোর করে কোনো জমি দখল করে রাখুক না কেন, যথাযথ দলিলাদি ছাড়া বেআইনি দখলদারের মালিকানা এই আইনে কখনোই স্বীকৃতি দেওয়া হবে না। যথাযথ দলিলাদি ব্যতীত কেবল দখল করে জমির মালিকানা এই যুগে অবিচার বলেও মন্তব্য করেন ভূমিমন্ত্রী। আইন প্রণয়নের পর জমি দখল সংক্রান্ত হয়রানি উল্লেখযোগ্য হারে কমে আসবে বলেও আশা প্রকাশ করেন মন্ত্রী।

 জরিপ কার্যক্রম যথাযথ না হওয়ার কারণে বেশিরভাগ মামলা-মোকদ্দমা হয় উল্লেখ করে ভূমিমন্ত্রী বিবিসিকে আরো বলেন, এজন্য বাংলাদেশ ডিজিটাল জরিপ (বিডিএস) প্রকল্প হাতে নেওয়া হয়েছে। তিনি বলেন, ড্রোনসহ অত্যাধুনিক প্রযুক্তি ব্যবহার করে বিডিএস পাইলট প্রকল্প হিসেবে পটুয়াখালী ও বরগুনায় শুরু হয়েছে। ইতোমধ্যে কিছু পরীক্ষামূলক ফলাফল হাতে এসেছে যা প্রায় ৯৯ শতাংশ নির্ভুল। এটা পর্যালোচনা শেষে প্রয়োজনীয় কর্মপরিকল্পনা গ্রহণ করে সারাদেশে একযোগে শিগগিরই বিডিএস শুরু করা হবে। বিডিএস শেষ হলে মামলা-মোকদ্দমা উল্লেখযোগ্য হারে কমে যাবে ভূমিমন্ত্রী বলেন। প্রধানমন্ত্রী সারাদেশে একযোগে বিডিএস উদ্বোধন করবেন বলে এই সময় মন্ত্রী আশা প্রকাশ করেন।

 যেহেতু সারাদেশ থেকে ভূমি অফিস সম্পর্কে অভিযোগ আসে সেহেতু মন্ত্রী হিসেবে সারাদেশে সারপ্রাইজ ভিজিট করা অত্যন্ত জটিল উল্লেখ করে সাক্ষাৎকারে ভূমিমন্ত্রী আরো বলেন, ভূমি প্রশাসনে সিস্টেম উন্নয়ন করে গুণগত পরিবর্তন আনাই সর্বোত্তম।

 মন্ত্রী বলেন, আমি চিন্তা করলাম আরও গুণগত পরিবর্তন করতে হবে আমাদের; এখানে সিস্টেম ডেভেলপ করতে হবে এবং সিস্টেমকে যদি আমরা ডেভেলপ করে নিতে পারি, আমার কারো সাথে কথা বলার প্রয়োজন নেই। সিস্টেমই সবকিছু নিয়ন্ত্রণ করবে এবং সিস্টেমের মাধ্যমে মানুষ সেবা পেতে থাকবেন।

#

নাহিয়ান/রফিক/রফিকুল/শামীম/২০২২/১৯৩০ঘণ্টা

তথ্যবিবরণী নম্বর: ৩৮২৯

**সম্প্রীতির বাংলাদেশ হলো বঙ্গবন্ধুর বাংলাদেশ**

 **- পার্বত্য চট্টগ্রাম বিষয়ক মন্ত্রী**

বান্দরবান, ৭ আশ্বিন (২২ সেপ্টেম্বর):

 পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, বঙ্গবন্ধুর নির্দেশে মহান মুক্তিযুদ্ধ হলো । সকল ধর্মের, বর্ণের মানুষ মুক্তিযুদ্ধে অংশগ্রহণ করেছেন। এ সম্প্রীতির কারণে আমরা ১৯৭১ সালের ১৬ ডিসেম্বর বিজয় অর্জন করেছি। সে সম্প্রীতির বাংলাদেশ হলো বঙ্গবন্ধুর বাংলাদেশ।

 আজ বান্দরবান জেলা প্রশাসক কার্যালয় প্রাঙ্গণে জেলা প্রশাসন আয়োজিত ‘সম্প্রীতির সমাবেশ’ অনুষ্ঠানে প্রধান অতিথির বক্তব্যে মন্ত্রী এসব কথা বলেন।

 জেলা প্রশাসক ইয়াছমিন পারভীন তিবরীজির সভাপতিত্বে এ সময় অন্যান্যের মধ্যে বান্দরবান পার্বত্য জেলা পরিষদের চেয়ারম্যান ক্য শৈ হ্লা, পুলিশ সুপার মোঃ তারিকুল ইসলাম, পৌর মেয়র মোহাম্মদ ইসলাম বেবী বক্তব্য রাখেন।

 পার্বত্য চট্টগ্রাম বিষয়ক মন্ত্রী বলেন, ইসলাম প্রচারের জন্য জাতির পিতা ইসলামিক ফাউন্ডেশন করেছিলেন। মাদ্রাসা শিক্ষাকে গুরুত্ব দেয়ার জন্য মাদ্রাসা শিক্ষা বোর্ড করেছেন। বিভিন্ন ধর্মের কল্যাণে বঙ্গবন্ধু ও তাঁর কন্যা প্রধানমন্ত্রী শেখ হাসিনার অবদানের কথা তুলে ধরে মন্ত্রী বলেন, প্রধানমন্ত্রী শেখ হাসিনা মুসলিম, হিন্দু, বৌদ্ধ ও খ্রিস্টান সকলের জন্য কল্যাণ ট্রাস্ট করেছেন। এর চেয়ে বড় সম্প্রীতির নজির বিশ্বে আর নাই। তিনি বলেন, ধর্ম যার যার এদেশ আমাদের সবার। তিনি সকলকে ঐক্যবদ্ধভাবে ভ্রাতৃত্ববন্ধনে আবদ্ধ হয়ে একে অন্যের সুখ-দুঃখের সাথী হওয়ার জন্য সকলের প্রতি আহ্বান জানান।

 সম্প্রীতির সমাবেশে বান্দরবানকে সম্প্রীতির সূতিকাগার উল্লেখ করে মন্ত্রী আরো বলেন, সম্প্রীতির সূতিকাগার হলো বান্দরবান। কারণ সারা দেশে বিভিন্ন সম্প্রদায় ছড়িয়ে ছিঁটিয়ে আছে । বান্দরবানের মতো এত সম্প্রদায় দেশের আর অন্য কোনো জেলায় নেই।

 মন্ত্রী আরো বলেন, আদিকাল থেকে হিন্দু, মুসলিম, বৌদ্ধ, খ্রিস্টান সকলে ভাতৃত্ববন্ধনে আবদ্ধ হয়ে একে অন্যের সুখে দুঃখে সাথী হওয়ার ব্যাপারটি বান্দরবানে অনেক আগে থেকে ছিল । সম্প্রীতি আমাদের মধ্যে সবসময় ছিল । আজকে নতুন যুগে এসে এ সম্প্রীতি শব্দটি উদ্ভাবন হলো। সব ধর্মের মানুষের মাঝেই কিছু দুষ্ট লোক থাকে। যে দুষ্ট লোকের কোনো ধর্ম
নেই, বর্ণ নেই, সম্প্রদায় নেই । তাদের কোনো গ্রহণযোগ্যতা নেই। এদের বিরুদ্ধে সজাগ থাকতে হবে।

 অনুষ্ঠানের প্রথমেই হিন্দু, মুসলিম, বৌদ্ধ ও খ্রিস্টান এ-চার ধর্মের গুরুরা ধর্মে শান্তির কথা আগত অতিথিদের মাঝে তুলে ধরেন।

#

রেজুয়ান/রাহাত/মেশারফ/রফিকুল/শামীম/২০২২/১৯১৫ঘণ্টা

তথ্যবিবরণী নম্বর : ৩৮২৮

**সেই নৈরাজ্য-বিশৃঙ্খলার পথেই বিএনপি**

 **---তথ্য ও সম্প্রচার মন্ত্রী**

ঢাকা, ৭ আশ্বিন (২২ সেপ্টেম্বর) :

আওয়ামী লীগের যুগ্ম সাধারণ সম্পাদক এবং তথ্য ও সম্প্রচারমন্ত্রী ড. হাছান মাহ্‌মুদ বলেছেন, ‘জনবিচ্ছিন্ন বিএনপি ২০১৩, ১৪, ১৫ সালে বিশৃঙ্খলা সৃষ্টি করেছে, ২০১৮ সালেও নৈরাজ্য সৃষ্টির অপচেষ্টা চালিয়েছিল। এখনো তারা একই পথে হাঁটছে। এই পথে হেঁটে বিএনপির কোনো লাভ হবে না।’

আজ রাজধানীর বসুন্ধরায় নর্থ সাউথ ইউনিভার্সিটির শরৎকালীন পর্বের (Fall Semester) নবীনবরণ ও পরিচিতি অনুষ্ঠানে প্রধান অতিথির বক্তৃতা শেষে সাংবাদিকদের এক প্রশ্নের জবাবে তিনি এ মন্তব্য করেন।

বিএনপির সাম্প্রতিক মিছিল-সমাবেশ নিয়ে প্রশ্নের জবাবে মন্ত্রী হাছান বলেন, ‘আমরা গত ক'দিন ধরে দেখছি বিএনপি বাঁশের লাঠি, কাঠের লাঠি, লোহার রড নিয়ে মিছিল করছে। তারা অতীতে জনগণ ও পুলিশের ওপর হামলা পরিচালনা করেছে, গতকালও মুন্সিগঞ্জে পুলিশের ওপর হামলা পরিচালনা করেছে। ফলে সহজেই অনুমেয় এখন তারা নিজেরা আতঙ্কিত এবং তারা আবার নৈরাজ্য সৃষ্টি করতে চাচ্ছে।’

তথ্যমন্ত্রী বলেন, ‘বিএনপি জানে যে জনগণ তাদের সাথে নেই। এমনকি তাদের প্রান্তিক কর্মীরাও তাদের সাথে নেই। তাদের কর্মসূচি শুধু ঢাকা এবং কিছু কিছু শহরভিত্তিক। গ্রামে-গঞ্জে তাদের কর্মীদের কোনো সাড়া নেই। কারণ নেতাদের ওপর তাদের কোনো আস্থা নেই। এজন্য তারা নিজেরা আতঙ্কিত। আর জনগণ তাদের কাছ থেকে সরে গেছে, সেটি তারা ভালো করেই জানে এবং বুঝে। সেজন্য তারা দেশে একটা বিশৃঙ্খলা সৃষ্টি করতে চায়।’

‘জনগণের জানমালের নিরাপত্তা বিধান করা সরকারের দায়িত্ব’ উল্লেখ করে তথ্যমন্ত্রী বলেন, ‘কেউ যদি রাষ্ট্রের কোনো এলাকায় বিশৃঙ্খলা সৃষ্টির অপচেষ্টা চালায় তাদের বিরুদ্ধে ব্যবস্থা গ্রহণ করা হবে। পুলিশ সেই ব্যবস্থা মাঝে মধ্যে গ্রহণ করে যখন তারা পুলিশের ওপর চড়াও হয়। সে কারণে বিভিন্ন জায়গায় পুলিশের সাথে তারা সংঘর্ষে জড়িয়েছে আবার নিজেরা নিজেরা মারামারি করে চট্টগ্রামসহ বিভিন্ন জায়গায় নিজেদের সমাবেশ ভণ্ডুল করেছে।’

‘এ অবস্থায় আমাদের দলের কর্মীদের আমরা সতর্ক পাহারায় থাকার জন্য নির্দেশনা দিয়েছি, যাতে কেউ যদি জনগণের ওপর হামলা পরিচালনা করে, জনগণ প্রতিরোধ করলে সাথে আমাদের দলও সহায়তা করবে’ জানান আওয়ামী লীগের যুগ্ম সাধারণ সম্পাদক ড. হাছান।

**লক্ষ্যে অবিচল নিরন্তর সংগ্রামই জীবনযুদ্ধে জয়ের মূল হাতিয়ার- ড. হাছান**

সাংবাদিকদের মুখোমুখি হওয়ার আগে বিশ্ববিদ্যালয়ের শিক্ষক, শিক্ষার্থী ও অভিভাবকদের উদ্দেশে দেয়া প্রধান অতিথির বক্তৃতায় সম্প্রচারমন্ত্রী বলেন, জীবনের পথে বহু যুদ্ধে লড়তে হয়। লক্ষ্যে অবিচল থেকে নিরন্তর সংগ্রাম ও অধ্যবসায়ই এই জীবনযুদ্ধে বিজয়ের মূল হাতিয়ার।

শিক্ষার্থীদের সংগ্রামী হতে উৎসাহিত করে বেলজিয়ামের লিম্বুর্গ বিশ্ববিদ্যালয়ের ডক্টরেট হাছান মাহ্‌মুদ বলেন, কেউ যখন তার চিন্তায় গেঁথে নেবে যে তাকে লক্ষ্যে পৌঁছাতেই হবে, কেবল তখনই সে লক্ষ্য অর্জনে সকল প্রতিকূলতা অতিক্রম করতে সক্ষম হয়। বিশ্ববিখ্যাত শিল্পপতি এন্ড্রু কার্নেগি অত্যন্ত দরিদ্র পরিবারের সন্তান ছিলেন। স্টিভ জবস বাল্যকালে প্রতি রোববার সন্ধ্যায় সাত মাইল হেঁটে মন্দিরে যেতেন একবেলা ভালো খাবারের জন্য।

চলমান পাতা-২

পাতা-২

মন্ত্রী হাছান আরো উদাহরণ দিয়ে বলেন, মাইক্রোসফটের প্রতিষ্ঠাতা বিল গেটস দু’বার পরীক্ষায় অকৃতকার্য হয়ে হার্ভার্ড বিশ্ববিদ্যালয়ে পড়ালেখা শেষ করতে পারেননি। নেপোলিয়ন বোনাপার্ট খর্বকায় মানুষ হয়েও বিশ্বজয় করেছেন। ভারতের সাবেক রাষ্ট্রপতি এপিজে আব্দুল কালাম বলেছেন, যখন তুমি লক্ষ্যে অটল থাকো, তখন তোমার শরীরে ইলেকট্রোম্যাগনেটিক শক্তি চালিত হতে থাকে তোমার স্বপ্নজয় পর্যন্ত। তাই জীবনে জয়ী হওয়ার জন্য প্রয়োজন অদম্য ইচ্ছাশক্তি আর একাগ্র পরিশ্রম।

নর্থ সাউথ ইউনিভার্সিটির উপাচার্য অধ্যাপক ড. আতিকুল ইসলামের সভাপতিত্বে অনুষ্ঠানে বক্তব্য রাখেন অধ্যাপক ড. আব্দুল হান্নান চৌধুরী, অধ্যাপক ড. আব্দুর রব খান, অধ্যাপক ড. জাভেদ বারী, অধ্যাপক ড. হাসান মাহমুদ রেজা, ট্রাস্টি বোর্ড সদস্য ইয়াসমিন কামাল প্রমুখ।

বক্তারা এসময় বিশ্ববিদ্যালয়ের অধ্যাপক ড. শরীফ উদ্দীন আহমদ সম্পাদিত ‘ফিফটি ইয়ারস অভ্ বাংলাদেশ : আ টেল অভ্ আ মিরাকল’ গ্রন্থের মোড়ক উন্মোচন করেন এবং ভর্তি পরীক্ষায় অধিক নম্বর পাওয়া ৫৯ জন শিক্ষার্থীর হাতে বিশেষ বৃত্তিসনদ তুলে দেন।

#

আকরাম/রাহাত/মোশারফ/আব্বাস/২০২২/১৯০০ ঘণ্টা

তথ্যবিবরণী নম্বর: ৩৮২৭

**বিএনপি বাংলাদেশের স্বাধীনতা ও সার্বভৌমত্বে বিশ্বাস করে না**

 **---মহিলা ও শিশু বিষয়ক প্রতিমন্ত্রী**

ঢাকা, ৭ আশ্বিন (২২ সেপ্টেম্বর):

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, বিএনপি মহাসচিব মির্জা ফখরুল ইসলাম সাহেবের পাকিস্তান ভালো ছিল বক্তব্য প্রমাণ করে তারা বাংলাদেশের স্বাধীনতা ও সার্বভৌমত্বে বিশ্বাস করে না। তাদের হৃদয়ে রয়েছে পাকিস্তান। স্বাধীনতাবিরোধী এবং যুদ্ধাপরাধীরা তাদের দোসর। বিএনপি মহাসচিবের বক্তব্য মহান মুক্তিযুদ্ধের ৩০ লাখ শহিদ ও আত্মত্যাগকারী ২ লাখ মা-বোনের রক্তের সাথে বেইমানির শামিল।

প্রতিমন্ত্রী আজ ঢাকায় জাতীয় মহিলা সংস্থায় বঙ্গমাতা বেগম ফজিলাতুন নেছা অডিটোরিয়ামে নিবন্ধিত স্বেচ্ছাসেবী মহিলা সমিতিসমূহের মধ্যে অনুদানের চেক বিতরণ অনুষ্ঠানে প্রধান অতিথির বক্তৃতায় এসব কথা বলেন। মহিলা বিষয়ক অধিদপ্তরের মহাপরিচালক ফরিদা পারভীনের সভাপতিত্বে অনুদান বিতরণ অনুষ্ঠানে বিশেষ অতিথি হিসাবে উপস্থিত ছিলেন মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোল এবং জাতীয় মহিলা সংস্থার চেয়ারম্যান চেমন আরা তৈয়ব।

এসময় ফজিলাতুন নেসা ইন্দিরা স্বাধীনতা ও মুক্তিযুদ্ধের চেতনায় বিশ্বাসী নারীদের প্রতি আহ্বান জানিয়ে বলেন, পাকিস্তানের প্রেতাত্মা বিএনপিকে উপযুক্ত জবাব দেওয়ার সময় এসেছে। বাংলাদেশ এখন বিশ্বে উন্নয়নের রোল মডেল। প্রধানমন্ত্রী শেখ হাসিনার নেতৃত্বে দেশ যেভাবে এগিয়ে যাচ্ছে তা বাধাগ্রস্ত করতে বিএনপি আন্দোলনের নামে নৈরাজ্য করছে। তাদের এ ধ্বংসাত্মক কর্মকাণ্ড কোনোভাবেই মেনে নেওয়া হবে না। রাজপথেই তাদের প্রতিহত করা হবে।

প্রতিমন্ত্রী আরো বলেন, জাতিসংঘে প্ল্যাটফর্ম অভ্‌ উইমেন লিডারস সম্মেলনে প্রধানমন্ত্রী শেখ হাসিনা বিশ্বব্যাপী নারীর ক্ষমতায়নের লক্ষ্যে তিন দফা প্রস্তাব করেছেন। প্রধানমন্ত্রী ২০৩০ সালের মধ্যে প্রতিটি সেক্টরে নারীর অংশগ্রহণ ৫০ শতাংশ নিশ্চিত করার অঙ্গীকার করেছেন। এ অঙ্গীকার বিশ্বব্যাপী নারীর ক্ষমতায়নে নবদিগন্তের সূচনা করবে।

প্রতিমন্ত্রী এ সময় মহিলা সমিতির সদস্যদের উদ্দেশে বলেন, নারীর প্রতি নির্যাতন-সহিংসতা প্রতিরোধ, যৌতুক ও বাল্য বিয়ে প্রতিরোধে স্বেচ্ছাসেবী মহিলা সমিতির সদস্যদের আন্তরিকতার সাথে কাজ করতে হবে।

উল্লেখ্য, মহিলা বিষয়ক অধিদপ্তরে নিবন্ধিত স্বেচ্ছাসেবী মহিলা সমিতি রয়েছে ২০ হাজার ৩৫৭টি। এ বছর তিনটি ক্যাটাগরিতে ৩ হাজার ৭ শত ৮টি সমিতির মাঝে ১১ কোটি ৩০ লাখ ৩০ হাজার টাকা অনুদান প্রদান করা হয়েছে।

**#**

আলমগীর/রাহাত/মোশারাফ/আব্বাস/লিখন/২০২২/১৮২১ ঘণ্টা

তথ্যবিবরণী নম্বর : ৩৮২৬

টেলিভিশনে স্ক্রল আকারে প্রচারের জন্য

**সকল ইলেক্ট্রনিক মিডিয়া**

ঢাকা, ৭ আশ্বিন (২২ সেপ্টেম্বর) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা :**

‘**নেপালকে ৩-১ গোলে হারিয়ে প্রথমবারের মতো সাফ উইমেন’স চ্যাম্পিয়নশিপ শিরোপাজয়ী বাংলাদেশ নারী ফুটবল দলকে সংবর্ধনা জানাবে**মহিলা ও শিশু বিষয়ক মন্ত্রণালয়**।’**

#

আলমগীর/রাহাত/মোশারফ/আব্বাস/২০২২/১৭২০ ঘণ্টা

তথ্যবিবরণী নম্বর : ৩৮২৫

**শ্রমিক কল্যাণ তহবিলে ২ কোটি ২১ লাখ টাকা লভ্যাংশ জমা দিলো ইডটকো**

ঢাকা, ৭ আশ্বিন (২২ সেপ্টেম্বর) :

বাংলাদেশ শ্রমিক কল্যাণ ফাউন্ডেশন তহবিলে ২ কোটি ২১ লাখ টাকা লভ্যাংশ প্রদান করেছে শীর্ষস্থানীয় টেলিযোগাযোগ অবকাঠামো নির্মাণ কোম্পানি ইডটকো বাংলাদেশ।

আজ সচিবালয়ে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের সাথে ইডটকো এর কান্ট্রি ম্যানেজিং ডিরেক্টর রিকি স্টেইন এর নেতৃত্বে চার সদস্যের একটি প্রতিনিধিদল সাক্ষাৎ করে প্রতিষ্ঠানটির গত অর্থ বছরের লভ্যাংশের নির্দিষ্ট অংশ ২ কোটি ২১ লাখ ৬৭ হাজার ৩৫৬ টাকার চেক হস্তান্তর করেন।

বাংলাদেশ শ্রম আইন অনুযায়ী কোম্পানির নিট লাভের শতকরা পাঁচ ভাগের এক দশমাংশ বাংলাদেশ শ্রমিক কল্যাণ ফাউন্ডেশন তহবিলে জমা প্রদানের বিধান রয়েছে। এ পর্যন্ত দেশি-বিদেশি এবং বহুজাতিক মিলে দুই’শ ৭৫ টি কোম্পানি এ তহবিলে নিয়মিত লভ্যাংশ প্রদান করছে। এ তহবিলে আজ পর্যন্ত জমার পরিমাণ প্রায় সাড়ে ৭’শ কোটি টাকা। এ তহবিল থেকে প্রাতিষ্ঠানিক অপ্রাতিষ্ঠানিক খাতের শ্রমিকদের কর্মস্থলে দুর্ঘটনাজনিত মৃত্যুতে এবং আহত ও দুরারোগ্য ব্যাধিতে আক্রান্ত শ্রমিকের চিকিৎসা এবং শ্রমিকের মেধাবী সন্তানের উচ্চশিক্ষায় সহায়তা দেয়া হয়। এখন পর্যন্ত ১৫,২৩৭ শ্রমিককে এ তহবিল থেকে প্রায় ৬৬ কোটি টাকা সহায়তা প্রদান করা হয়েছে।

চেক প্রদান অনুষ্ঠানে বাংলাদেশ শ্রমিক কল্যাণ ফাউন্ডেশনের মহাপরিচালক ড. মোল্লা জালাল উদ্দিন, যুগ্ম সচিব মোঃ মহিদুর রহমান, ইডটকো এর মানবসম্পদ বিষয়ক পরিচালক রিজওয়ান হামিদ কোরেশী, গভার্নমেন্ট অ্যাফেয়ার্স এডভাইজার জাফর আহমেদ খান এবং রেগুলেটরি কর্পোরেট অ্যাফেয়ার্স মোঃ নাসের বিন মজিদ খান উপস্থিত ছিলেন।

#

আকতারুল/রাহাত/মোশারফ/শামীম/২০২২/১৬৫০ঘণ্টা

তথ্যবিবরণী নম্বর : ৩৮২৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ৭ আশ্বিন (২২ সেপ্টেম্বর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী গতকাল বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৬৭৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১৪ দশমিক ১৩ শতাংশ। এ সময় ৪ হাজার ৭৯৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জন মৃত্যুবরণ করেছেন । এ পর্যন্ত ২৯ হাজার ৩৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৬১ হাজার ৮১৯ জন।

#

কবীর/রাহাত/মোশারফ/আব্বাস/২০২২/১৬৩৪ ঘণ্টা

তথ্যবিবরণী নম্বর :৩৮২৩

**আগামী মাসে মধুমতি সেতু উদ্বোধন করা হবে**

 **-সেতুমন্ত্রী**

ঢাকা, ৭ আশ্বিন (২২ সেপ্টেম্বর) :

আগামী মাসে ভাঙ্গা-ভাটিয়াপাড়া-বেনাপোল মহাসড়কে মধুমতি নদীর উপর নবনির্মিত মধুমতি সেতু (কালনা সেতু)’র উদ্বোধন করা হবে বলে জানিয়েছেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

মন্ত্রী আজ গোপালগঞ্জের কাশিয়ানি এবং নড়াইলের লোহাগড়াকে সংযোগকারী নবনির্মিত মধুমতি সেতু পরিদর্শন শেষে সাংবাদিকদের একথা জানান।

মন্ত্রী আরো জানান, ক্রসবর্ডার নেটওয়ার্ক ইমপ্রুভমেন্ট প্রজেক্টের আওতায় মধুমতি নদীর উপর নবনির্মিত এই সেতুর দৈর্ঘ্য ৬৯০ মিটার, প্রস্থ ২৭.১০ মিটার এবং মোট ব্যয় ৯৫৯ কোটি ৮৫ লক্ষ টাকা।

মন্ত্রী বলেন, সেতুটি নির্মাণের ফলে দেশের দক্ষিণ-পশ্চিমাঞ্চল যেমন-নড়াইল, মাগুরা, খুলনা, ঝিনাইদহ ও সাতক্ষীরা জেলার সাথে রাজধানী ঢাকার সরাসরি যোগাযোগ স্থাপিত হল। এসকল জেলাগুলোর সাথে ঢাকার যোগাযোগের ক্ষেত্রে আর কোনো বিচ্ছিন্নতা থাকবে না।

এসময় নড়াইল-২ আসনের সংসদ সদস্য মাশরাফী বিন মর্তুজা, ক্রসবর্ডার নেটওয়ার্ক ইমপ্রুভমেন্ট প্রজেক্টের প্রকল্প পরিচালক শ্যামল কুমার ভট্টাচার্য্যসহ স্থানীয় প্রশাসন ও স্থানীয় আওয়ামী লীগের নেতৃবৃন্দ উপস্থিত ছিলেন।

#

ওয়ালিদ/অনসূয়া/ডালিয়া/মেহেদী/আসমা/২০২২/১৫০০ঘণ্টা

তথ্যবিবরণী নম্বর: ৩৮২২

**শিক্ষার মানোন্নয়নে দক্ষিণ এশিয়ার দেশগুলোকে অভিন্ন প্ল্যাটফর্ম গড়ে তুলতে হবে**

 **-প্রাথমিক ও গণশিক্ষা প্রতিমন্ত্রী**

ঢাকা, ৭ আশ্বিন (২২ সেপ্টেম্বর ) :

প্রাথমিক ও গণশিক্ষা প্রতিমন্ত্রী মো. জাকির হোসেন বলেছেন, দক্ষিণ এশিয়ার দেশগুলোকে শিক্ষার মানোন্নয়ন, সিলেবাস প্রণয়ন ও প্রযুক্তিগত কাঠামো এবং কনটেন্ট নির্মাণে সমন্বিতভাবে কাজ করতে হবে। এ জন্য একটি অভিন্ন প্ল্যাটফর্ম গড়ে তুলতে হবে। বিশ্বের সবচেয়ে ঘণবসতিপূর্ণ এ অঞ্চল মানসম্মত শিক্ষাব্যবস্থা প্রতিষ্ঠা করতে আরো পূঁজি বিনিয়োগ করতে হবে। এ জন্য দেশগুলো একটি শিক্ষা সহায়তা ফান্ড গড়ে তুলতে পারে, পাশাপাশি জাতিসংঘকে এ অঞ্চলে শিক্ষার প্রসারে আরো নিবিড়ভাবে কাজ করার জন্যও তিনি আহ্বান জানান।

আজ সকালে ভারতের বেঙ্গালুরে ‘এশিয়ান সামিট অন এডুকেশন এন্ড স্কিলস (এএসইস) ২০২২’-এর বার্ষিক অধিবেশনের উদ্বোধন অনুষ্ঠানে গেস্ট অব অনার হিসেবে বক্তৃতাকালে তিনি এসব কথা বলেন।

প্রতিমন্ত্রী বলেন, এ অঞ্চলের শিশুরা বৈশ্বিক জলবায়ুর পরিবর্তনজনিত সংকটে সবচেয়ে ক্ষতিগ্রস্ত। বিরাট সংখ্যক শিক্ষার্থীর আবাস ও শিক্ষা প্রতিষ্ঠান পানির নিচে তলিয়ে যাবার ফলে তারা বাস্তুচ্যুত ও শিক্ষা বঞ্চিত হচ্ছে। নিঃস্ব পরিবারের সহায়তায় শিক্ষার্থীকে ক্লাসের পরিবর্তে কাজে বের হতে হচ্ছে, যা অমানবিকই কেবল নয়, জাতিসংঘের শিশু সনদ ও আইএলও কনভেশনেরও পরিপন্থী।

অনুষ্ঠানে প্রধান অতিথি হিসেবে উপস্থিত ছিলেন কর্নাটকের মুখ্যমন্ত্রী Yediyurappa।

#

তুহিন/অনসূয়া/ডালিয়া/মেহেদী/মাসুম/২০২২/১৩১০ ঘণ্টা

তথ্যবিবরণী নম্বর : ৩৮২১

**সরকারি চাকরিতে (বিসিএস ব্যতীত) সরাসরি নিয়োগের লক্ষ্যে সর্বোচ্চ বয়সসীমা নির্ধারণ**

ঢাকা, ৭ আশ্বিন (২২ সেপ্টেম্বর) :

কোভিড-১৯ পরিস্থিতির কারণে সরকারি চাকরিতে (বিসিএস ব্যতীত) সরাসরি নিয়োগের লক্ষ্যে সর্বোচ্চ বয়সসীমা নির্ধারণ করা হয়েছে। আজ জনপ্রশাসন মন্ত্রণালয় এ সংক্রান্ত নির্দেশনা জারি করেছে।

নির্দেশনায় বলা হয়, যে সকল মন্ত্রণালয় ও বিভাগ ও এর অধীন অধিদপ্তর, পরিদপ্তর, দপ্তর এবং সংবিধিবদ্ধ, স্বায়ত্তশাসিত, জাতীয়কৃত প্রতিষ্ঠানসমূহ বিভিন্ন ক্যাটাগরির সরকারি চাকরিতে (বিসিএস ব্যতীত) সরাসরি নিয়োগের লক্ষ্যে কোভিড-১৯ পরিস্থিতির কারণে নিয়োগ বিজ্ঞপ্তি প্রকাশ করতে পারেনি, সে সকল দপ্তর বা প্রতিষ্ঠানের ২০২৩ সালের ৩০ জুন তারিখ পর্যন্ত প্রকাশিতব্য বিজ্ঞপ্তিতে উল্লিখিত পদে আবেদনের ক্ষেত্রে প্রার্থীদের বয়স ২০২০ সালের ২৫ মার্চ তারিখে সর্বোচ্চ বয়সসীমার মধ্যে থাকলে উক্ত প্রার্থীরা আবেদন করার সুযোগ পাবেন।

#

শিবলী/অনসূয়া/ডালিয়া/মেহেদী/আসমা/২০২২/১২১২ ঘণ্টা

Handout Number: 3820

**Seminar on** **‘Remember and Recognize: The Case of Bangladesh**

**Genocide of 1971’ held in Canada**

Ottawa, 21 September :

The High Commission for Bangladesh in Canada and the Bangabandhu Centre for Bangladesh Studies (BCBS) in Canada, Liberation War Museum, Bangladesh, Genocide Studies Centre, University of Dhaka, Refugees Resilience Centre and Rotary Club Canada yesterday jointly organized a day-long seminar on remembering and recognition of the case of Bangladesh Genocide on 1971 at the Human Rights  Museum, Winipeg, Canada.

The seminar was held in a hybrid format where the virtual discussion session was held where Foreign Minister Dr. AK Abdul Momen spoke through a video massage as the Cheif Guest and Foreign Secretary Ambassador Masud Bin Momen spoke from New York virtually as a Special Guest. High Commissioner of Bangladesh to Canada and the Chief Patron of the BCBS in Canada Dr. Khalilur Rahman and Dr. Kawser Ahmed, Cheif Coordinator of the BCBS, Canada, gave introductory remarks.

Foreign Minister Dr. Momen said that the Genocide of Bangladesh committed in 1971 by the Pakistani military is one of the most heinous crimes in human history. We do not know of another instance of such barbarism of such intensity and mayhem. He regretted that the Bangladesh genocide is yet to be recognised by the international community to the extent the genocide warrants. He added that on 25 March 1971 the Pakistan junta undertook the cruel and enormous mayhem of innocent civilian people of Bangladesh in order to suppress the nation’s democratic aspirations by sheer force of fear and terror. He informed that Bangladesh declared 25 March as the Genocide Day and Bangladesh is working for getting the date recognized as the International Genocide Day by all the countries in the world.

Foreign Secretary Ambassador Masud Bin Momenn said that 1971 has been the most significant year in the history of Bangladesh. In one hand, Bangladesh achieved her independence in this very year. On the other hand, the nation experienced the ugliest chapter of brutality, atrocities, indiscriminate killing, raping, looting, and arson to achieve independence. And the world witnessed another genocide within three decades of the Second World War.

At the seminar, among others, several videos/documentaries were screened. Among them the documentary Stop Genocide made by the illustrious filmaker Jahir Raihan, who himself became a martyr, was screened. The Liberation War Museum also presented a poster on the Bangladesh-Canada efforts on recognition of the Bangladesh Genocide.

It may be mentioned that it was the first ever international seminar on Genocide that took place outside Bangladesh with participation of so many organizations and experts from all over the world.

#

Dewan/AnasuyaDalia/Mehedi/Masum/2022/1110 hours